Un american și-a schimbat numele în Oricine Altcineva și vrea să candideze la președinția Statelor Unite
Dacă nu vă place de Trump ori de Biden, votați pentru "Oricine Altcineva"! Este mesajul cu care încearcă să strângă voturi un american care chiar așa se numește. Cetățeanul și-a schimbat numele ca parte a unui protest ingenios.
"Oricine Altcineva" îi reprezintă pe americanii frustrați că au parte de duelul de acum patru ani, reeditat în 2024 cu protagoniști mai bătrâni: președintele Joe Biden, de 81 de ani, și fostul lider american Donald Trump, de 77.
"Candidez la președinția Statelor Unite. Mă cheamă Oricine Altcineva".
Oricine Altcineva: "Acesta e întocmai mesajul pe care vreau să-l transmit. Vrem pe Oricine Altcineva drept președinte".
Dustin are 35 de ani. E profesor de matematică, veteran de război, tată. Și nu mai vrea sub nicio formă să fie nevoit să aleagă răul cel mai mic la alegerile prezindențiale din noiembrie.
Oricine Altcineva: "Când a devenit evident că nu vom avea nicio opțiune în regulă în materie de candidați, mi s-a părut inacceptabil. Și am dat o șansă acestei idei pe care o aveam. Ce ar fi să punem pe Oricine Altcineva pe buletinul de vot?".
Bărbatul a început în ianuarie demersurile pentru schimbarea numelui. O judecătoare i-a semnat - deloc convinsă - certificatul.
Oricine Altcineva: "A dat din cap și a suspinat, apoi a semnat documentul. Mi-a zis că Primul Amendament îmi consfințește dreptul de a protesta".
"Cum pot ei să ne reprezinte? Cum pot să înțeleagă ce simțim?"
Și chiar asta înseamnă acest demers bizar. Încercarea unui american de a-și exprima dezamăgirea și a de a-i face și pe alții - nemulțumiți de cele două opțiuni de pe buletinul de vot - să-i urmeze exemplul.
Oricine Altcineva: "Îl avem pe Donald Trump care, ținând cont de averea lui, face parte din clubul exclusivist al celor 0,1 la sută din populație. Și pe Joe Biden, care e politician de peste 60 de ani. Cum pot ei să ne reprezinte? Cum pot să înțeleagă ce simțim?".
Prin urmare, Oricine Altcineva își face campanie în Texas. Trebuie să strângă, până la mijlocul lunii mai, 113.000 dintre voturile neexprimate la alegerile primare din acest stat pentru a putea participa la scrutinul din noiembrie. Șansele sunt minuscule, știe și el. Însă mesajul contează.
Oricine Altcineva: "Cu fiecare semnătură pe care o primesc, misiunea mea nu mai pare imposibilă".
Un sondaj recent arată că unul din patru americani nu îl place pe niciunul dintre cei doi candidați. Cât îl privește pe Oricine Altcineva, are de gând să revină la numele primit la naștere, după alegeri.
Oricine Altcineva: "Este o acțiune menită să atragă atenția. Să transmită mesajul că ne putem descurca mai bine. Că ne-ar fi mai bine cu oricine altcineva (la Casa Albă)".
Sursa: Pro TV
Dată publicare:
30-03-2024 07:35